સવારનું શિરામણ આરોગીને અમે તૈયાર થયાં એટલે ગાઈડ મેલસિંગ અમારી સાથે જોડાઈ ગયા. ઝાડી-ઝાંખરાવાળા સપાટ પ્રદેશને વટાવીને અમે સહેજ આગળ વધ્યાં ત્યાં દૂર નીલગાયનું એક ઝૂંડ જોવા મળ્યું. એ પછી અમારો પહેલો મુકામ ‘વૉચ ટાવર’ પાસે હતો. આશરે ત્રણેક માળ જેટલા ઊંચા ટાવર પરથી આસપાસનું દશ્ય મનોરમ્ય હતું. દૂર દૂર સુધી ફેલાયેલી વનરાજી અને પક્ષીઓના ટહુકાઓથી ભરેલા આકાશ સિવાય કશું જ નજરે ચડતું નહોતું. ત્યાંથી આગળ વધીને મેલસિંગ સાથે અમે નાની કેડીઓના રસ્તે કોતરોમાં ઊતરવાનું શરૂ કર્યું. ક્યાંક નીચે ઊતરવાનું તો ક્યાંક સીધું ચઢાણ. ક્યારેક ડાળીઓ પકડીને તો ક્યારેક બેસતાં-બેસતાં ઊતરવું પડે એવા ઢોળાવો પસાર કરીને અમે ગીચ જંગલમાં સરી રહ્યાં હતાં. સૌના શ્વાસોશ્વાસ તીવ્ર બન્યાં હતાં. મેલસિંગ અમને વિવિધ પ્રકારની વનસ્પતિઓની ઓળખ આપી રહ્યાં હતાં. અમુક વિશિષ્ટ પ્રકારના વૃક્ષો અને વન્ય ઔષધિઓ અંગે ઘણી રસપ્રદ માહિતી અમને જાણવા મળી. કેટલાક વૃક્ષનાં થડ તો જાણે ઍરકન્ડિશન લગાડ્યું હોય એવા ઠંડા હતાં ! અમુક વૃક્ષોને કાતરા લાગ્યાં હતાં. ક્યાંક જંગલી ઉંદરના તો ક્યાંક સસલાનાં દર જોવા મળતાં હતાં. આ પ્રદેશમાં શિયાળ, ઝરખ, શાહુડી સહિત અનેક પ્રકારનાં અન્ય નાના-મોટાં જીવોની વસ્તી છે. ક્યારેક મોરના ટહુકા સાંભળવા મળે છે તો ક્યારેક વાંદરાઓનું ઝૂંડ આસપાસના વિસ્તારને ગજવી મૂકે છે. વન્ય પ્રાણીઓ માટે અંદરના વિસ્તારોમાં નાના-મોટાં વહેળાં ગાળવામાં આવ્યા છે. નાની કેડીઓ પરથી પસાર થતાં એક ઊંચા ટેકરા પર અમને નર નીલગાયના ઝૂંડ જોવાં મળ્યાં. વિવિધ પ્રકારના રંગબેરંગી પક્ષીઓ અને પ્રાણીઓની આ અદ્દભુત દુનિયાને માણતાં માણતાં અમે આ રીતે એક કલાકની સફર પૂરી કરી. ત્યારબાદ ભોજન કરીને વૃક્ષોની છાંયમાં મધ્યાહ્નની નીરવ શાંતિનો અનુભવ કર્યો.